Jerusalembi,
templo huasira Diosma cushcara iyarina ista pactamuca.
Tamia huras aca.
Jesús templo huasii puriuca,
Salomomba pungüi.
Judiuguna paihua muyujta tandarisha,
paita rimanauca:
“¿ïma hurascama ñucanchi shungura turbachingui?
Can Cristo asha pajlla pambai rimahuai.”
Jesús cutipaca:
“Rimashcani,
astaun canguna mana quiricanguichi.
Ñuca Yaya shutii rashcauna ñucamanda rimanaun.
Cangunaga mana quiringuichi,
mana ñuca buriguunamanda asha,
ñuca cangunara rimashcasna.
Ñuca buriguuna ñuca shimira uyanaun.
Paigunara ricsini,
shinallara paiguna ñucara catimunaun.
Paigunara huiñai causaira cuni;
huiñaigama mana huañunaungachu.
Ñuca maquimanda pihuas paigunara mana quichungachu.
Ñuca Yaya paigunara cuhuaca.
Yaya tucuimanda yalimi.
Ñuca Yaya maquimanda paigunara pihuas mana quichungachu.
Ñucahua Yayahua shujlla manchi.”
Shinajpi judiuguna rumiunara cuti apinauca paita shitangaj.
Jesús paigunara cutipaca:
“Ashca ali rashcaunara cangunara ricuchishcani ñuca Yayamanda.
¿Maicanmanda ñucara rumihua shitasha ninguichi?
Judiuguna cutipanauca:
“Ali rashcamanda mana shitanchichu rumihua,
astaun can,
‘Dios mani,’
nishcamanda,
can runa ashallara Dios tucusha nishcamanda.”
Jesús cutipaca:
“¿Manzhu canguna ley shimii quillcashca tian,
‘Nicani dioscuna anguichi?’
Diospa shimira chasquijcunara ‘dioscuna’ shutichishca ajpi,
shina ajllaira Diospa shimi mana paquirinallachu.
¿Yaya Dios chicanyachishca runara,
cai pachama cachamushcara:
‘Camishcangui,’
ninguichi,
pai ‘Diospa Churi ani,’
nishcamanda?
Ñuca Yaya rashcaunara mana rajpi,
ama quirihuaichichu.
Randi,
ñuca casna rashcaunara rajpi,
ñucara mana quirishas,
rashcaunara quirichi,
canguna ricsingaj,
quiringajpas Yaya ñucajpi tiashcara ñucas paihuajpi tiashcara.”
Cuti paita apingaj iyarinauca.
Jesús paiguna maquimanda quishpicami.
Jesús Jordán yacu chimbama rica,
Juan ñaupa bautisaushcama.
Chihui tiauca.
Ashca runauna paihuajma shamunauca.
Paiguna ninauca:
“Sirtu pacha Juan ima munanaita ricurinaras mana rarcachu,
astaun tucui pai cai runamanda rimashcauna sirtumi.”
Ashca runauna chihui Jesúspi quirinauca.